Uutiset - Kuopion Muotoiluakatemian Otteluennakko: KuPS-KPV
Kuopion Muotoiluakatemian Otteluennakko: KuPS-KPV
KuPS kohtaa kauteen valmistavassa harjoitusottelussa Kokkolan Palloveikot. Ottelu pelataan Kuopion Keskuskentän Jalkapallostadionilla lauantaina 6.6. kello 15.
Viime kauden päätteeksi Veikkausliigasta Ykköseen pudonneet kokkolalaiset ovat keränneet vahvan joukkueen myös tälle kaudelle. Veikkausliiga-kokemusta joukkueeseen tuovat muun muassa Sebastian Mannström, Jarkko Hurme, Simo Roiha sekä Tommi Saarinen.
Joukkueen tolppien välissä nähdään myös kuopiolaisyleisölle tuttu mies, kun KuPS-kasvatti Miika Töyräs siirtyi ”Vihreän” vahvuuteen kaudelle 2020.
Viime kauden ottelut
Viime kaudella Veikkausliigassa joukkueiden keskinäisissä otteluissa pisteet jaettiin 3-3. Toukokuun 5. päivä Kuopiossa Hendrik Helmke vei KPV:n 0-1 taukojohtoon, mutta KuPS nousi lopulta 3-1 kotivoittoon Petteri Pennasen, Babacar Diallon ja Lucas Rangelin osumilla.
Toisessa kohtaamisessa Kokkolan Keskuskentällä isännät ottivat revanssin 2-1 voitolla. Enoch Banza vei isännät johtoon toisella puoliajalla, mutta Ats Purjen maali nosti KuPS:n heti perään tasoihin. Ismael Yarteyn 2-1 maali vajaa puoli tuntia ennen ottelun loppua jäi ottelun viimeiseksi täysosumaksi ja näin pisteet jäivät Kokkolaan.
KuPS-miehistö hyvin valmistautuneena otteluun
Kuopion Palloseura pääsee lähtemään hyvistä lähtökohdista KPV-otteluun. Joukkue on harjoitellut kovaa kuluneen viikon ja joukkueen terveystilanne on myös hyvä.
”Suurin osa pelaajista on käytettävissä ottelussa, mutta muutama pelaaja on poissa pienten kolhujen ja varotoimenpiteiden vuoksi Joukkue on fyysisesti kovassa iskussa, vaikka kuormitus treenikentällä onkin edelleen korkealla. Tähtäin on kuun vaihteessa ja heinäkuussa alkavassa Veikkausliigassa, jolloin pyrimme olemaan jo kevyemmällä jalalla liikenteessä”, kertoo Palloseuran valmentaja Pasi Tuutti joukkueen tilanteesta.
Poissaolijoista ainoastaan Issa Thiawin vamma on pitkäaikainen ja muut lauantain ottelun poissaolijoista ovat ilman takaiskuja kunnossa viimeistään Veikkausliigakauden alkaessa heinäkuun alussa.
Oman pelin kautta tulosta hakemaan
KPV:n pelaamisessa on Tuutin mukaan näkyvissä selkeitä pelillisiä tunnuspiirteitä ja vieraat luottavat vahvasti omaan pelitapaansa. Valmentaja arvioi KPV:n pelaavan vahvasti pallonhallinnan kautta, mutta KuPS-leirissä vastustajan pelaamiseen ei ottelussa tulla liikaa keskittymään.
”Lauantain pelissä lähdetään hakemaan tulosta oman pelaamisen kautta ja sitä kautta löytää lääkkeet vastustajan pelin eliminoimiseksi. Tärkeintä nyt on saada mahdollisimman monelle pelaajalle pelituntumaa”.
Tuutti kertoo KuPS:n luottavan KPV-ottelussa omiin vahvuuksiinsa. Suomen Cupin otteluissa KuPS murtautui maalintekopaikoille varsinkin vahvan laitapelaamisen kautta ja loi otteluissa paljon vaarallisia maalipaikkoja ja näillä aseilla KuPS pyrkii myös horjuttamaan kokkolaisvieraitaan.
KuPS TV järjestää ottelusta livestriimin, jota pääset seuraamaan osoitteesta: https://www.youtube.com/channel/UCKtWatNcMlrCiydSR8crZ5A
Liput otteluun osoitteesta: